कृषि एवं किसान कल्याण मंत्रालय
नई दिल्ली में छावला स्थित बीएसएफ कैंप में केंद्रीय सशस्त्र पुलिस बलों  के लिए 'श्रीअन्न किसान उत्पादक संगठन प्रदर्शनी' का आयोजन किया गया
तीस से अधिक किसान उत्पादक संगठनों  ने कच्चे श्रीअन्न अनाजों, रेडी-टू-कुक  और रेडी-टू-ईट  उत्पादों सहित विभिन्न प्रकार के खाद्य उत्पादों का प्रदर्शन किया
अधिकारियों के लिए विभिन्न स्वादिष्ट श्रीअन्न आधारित व्यंजनों का नमूना लेने के लिए ‘लाइव कुकिंग’ काउंटर भी स्थापित किए गए थे
इस वर्ष की शुरुआत में, गृह मंत्रालय ने केंद्रीय सशस्त्र पुलिस बलों  और राष्ट्रीय आपदा मोचन बल  के कर्मियों के भोजन में 30 प्रतिशत श्रीअन्न शामिल किया था
केंद्रीय सशस्त्र पुलिस कर्मियों में मोटे अनाजों या 'श्री अन्न' की खपत को बढ़ावा देने के लिए, कृषि और किसान कल्याण विभाग ने गृह मंत्रालय के तहत केंद्रीय सशस्त्र पुलिस बलों  के लिए 'श्रीअन्न किसान उत्पादक संगठन' प्रदर्शनी की 6 अक्टूबर 2023, छावला, नई दिल्ली में बीएसएफ कैंप में मेजबानी की थी। देश के 30 से अधिक किसान उत्पादक संगठनों  ने विभिन्न अर्द्ध सैनिक बलों के लगभग 1,000 उपस्थित लोगों को कच्चे श्री अन्न, रेडी-टू-कुक  और रेडी-टू-ईट  उत्पादों आदि सहित विभिन्न प्रकार के उत्पादों का प्रदर्शन किया।
इस प्रदर्शनी का उद्घाटन कृषि और किसान कल्याण विभाग के अपर सचिव श्री फैज़ अहमद किदवई ने रिबन काटकर किया। उनके साथ कृषि और किसान कल्याण विभाग की अपर सचिव श्रीमती मनिंदर कौर और संयुक्त सचिव  श्रीमती शुभा ठाकुर भी उपस्थित थी।
अपने उद्घाटन संबोधन में अपर सचिव श्री फैज़ अहमद किदवई ने इस बात पर प्रकाश डाला कि कैसे 75,000 से अधिक एफपीओ छोटे किसानों को संसाधनों और बाजार कनेक्शन के साथ सहायता प्रदान करने के लिए काम कर रहे हैं। उन्होंने बताया कि राजस्थान, उत्तर प्रदेश, मध्य प्रदेश और हरियाणा के 34 श्रीअन्न एफपीओ देश में श्रीअन्न उत्पादों की विविधता का प्रदर्शन करने और भविष्य की खरीद के लिए सीएपीएफ कैंटीन और डिपार्टमेंटल स्टोर के साथ सीधा संबंध स्थापित करने के दोहरे उद्देश्य से इस मेगा आयोजन के लिए एकत्र हुए थे।
श्रीमती शुभा ठाकुर, अपर सचिव , ने श्रीअन्न अपनाने की उत्सुकता के लिए अर्धसैनिक बलों के प्रति आभार व्यक्त किया। उन्होंने इस प्रदर्शनी में श्रीअन्न उत्पादों की अपनी श्रृंखला के लिए 34 एफपीओ की सराहना की और श्रीअन्न एफपीओ और अर्धसैनिक बलों के बीच एक उपयोगी सहयोग की आशा व्यक्त की।
इस प्रदर्शनी ने एफपीओ के लिए सशस्त्र बलों और उनके परिवारों के साथ सीधी बातचीत करने का भी अवसर प्रदान किया, जिससे उन्हें घरेलू रूप से उत्पादित श्रीअन्न आधारित उत्पादों की विस्तृत श्रृंखला से परिचित कराया गया। इसके अतिरिक्त, प्रदर्शनी के दौरान खरीद अधिकारियों और शेफ/रसोइयों को उत्पादों की विविधता, श्रीअन्न खरीदारी में आसानी और अपनी-अपनी संबंधित इकाइयों के लिए भविष्य की खरीद के लिए एफपीओ के साथ जुड़ाव करने का मौका भी मिला।
इस वर्ष की शुरुआत में, गृह मंत्रालय ने केंद्रीय सशस्त्र पुलिस बलों  और राष्ट्रीय आपदा मोचन बल  के कर्मियों के भोजन में 30 प्रतिशत श्रीअन्न शामिल करने का एक महत्वपूर्ण निर्णय लिया। अंतर्राष्ट्रीय श्रीअन्न वर्ष के समारोह के अनुरूप, इस निर्णय का उद्देश्य अर्धसैनिक बलों के कर्मियों के लिए ऊर्जा से भरपूर भोजन विकल्प के रूप में श्रीअन्न को बढ़ावा देना और उनकी शारीरिक मांग वाली दिनचर्या में सहायता प्रदान करना है। यह निर्णय इसलिए लिया गया है क्योंकि श्रीअन्न बाजरा फाइबर, खनिज और आवश्यक पोषक तत्वों से भरपूर हैं। अगस्त 2023 में, कृषि और किसान कल्याण विभाग ने असम राइफल्स, सीमा सुरक्षा बल, केंद्रीय औद्योगिक सुरक्षा बल, केंद्रीय रिजर्व पुलिस बल, भारत-तिब्बत सीमा पुलिस, राष्ट्रीय सुरक्षा गार्ड, सशस्त्र सीमा बल और विभिन्न सरकारी कैंटीन सहित अर्धसैनिक बलों के साथ काम करने वाले 250 से अधिक शेफों और रसोइयों के लिए एक पाक प्रशिक्षण सत्र भी आयोजित किया था। सफल प्रशिक्षण सत्र ने प्रतिभागियों को साधारण नाश्ते से लेकर पौष्टिक भोजन तक विभिन्न प्रकार के श्रीअन्न आधारित व्यंजनों से परिचित कराया, जिन्हें वे अपनी कैंटीन और मेस सुविधाओं के दैनिक मेनू में शामिल करने के लिए उत्सुक थे।
प्रदर्शनी के दौरान 34 से अधिक किसान उत्पादक संगठनों ने कमांडेंट, सेकेंड-इन-कमांड, क्वार्टरमास्टर, शेफ/रसोइया और उनके परिवारों के सामने अपने उत्पादों की अनूठी श्रृंखला प्रदर्शित की और अपने उत्पाद बेचे। प्रदर्शनी के उल्लेखनीय आकर्षणों में फॉक्सटेल श्रीअन्न खाखरा, श्रीअन्न कुकीज़, ज्वार के लड्डू, बाजरा रस्क, रागी नमकीन, केक आदि जैसे खाने के लिए तैयार उत्पाद शामिल थे। मेहमान न केवल इन खाने के लिए तैयार श्रीअन्न की उल्लेखनीय बहुमुखी प्रतिभा से प्रभावित हुए बल्कि उन्होंने श्रीअन्न के आटे, रेडी टू कुक वस्तुओं जैसे रागी इडली मिक्स, बाजरा उपमा और बाजरा नूडल्स के बारे में अधिक जानने के बारे में गहरी रुचि व्यक्त की।
अधिकारियों और जवानों के लिए लाइव कुकिंग काउंटर भी स्थापित किए गए थे, जहां वे विभिन्न स्वादिष्ट श्रीअन्न आधारित व्यंजनों का स्वाद ले सकते थे। जिनमें सब्जियों और मेयोनेज़ क्रीम के साथ ज्वार पास्ता, भुनी हुई सब्जियों के साथ फिंगर बाजरा  नूडल्स, दही के साथ बाजरा पोंगल, ज्वार छाछ, ड्राई फ्रूट मिक्स के साथ रागी के लड्डू, बाजरा सेवई, बाजरा  पफ स्नैक आदि का प्रदर्शन किया गया था।
इस प्रदर्शनी में ज्वार, रागी और बाजरा जैसे सेल्फी बूथ भी श्रीअन्न उत्सव की शोभा बढ़ा रहे थे। ये सेल्फी बूथ 'खुशहाल श्रीअन्न परिवार' का प्रतिनिधित्व करने के लिए तैयार किए गए थे जो जवानों के परिवारों के बीच बहुत लोकप्रिय थे।